《送台州沈虞卿使君入朝》
宋代·孙应时

东南数十州，今惟本根地。
因乃军国须，支吾亦良费。
簿书高没人，大率非古意。
先生海邦来，历历眼中事。
诚心对天日，正色俯民吏。
那无一夜惊，感叹不能寐。
九重忧民深，时节苦未易。
源流傥可言，请拜仁人赐。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。